《东江堤 其一》
明代·祁顺

维城宝安，东七十里。平田畇畇，俯濒于水。水数为灾，汜滥无已。

播艺苦艰，田业交废。在宋元祐，有嶷李侯。拜命来官，厥政允脩。

悯兹良产，百不一收。聚材鸠工，营创是谋。取石于岗，取土于隍。

环田为堤，馀万丈长。筑之登登，望之堂堂。螮蝀横铺，蛟龙互翔。

厥功告成，足历永久。膴膴膏腴，岁获大有。暨姚暨赵，克绍于后。

补其溃缺，俾复其旧。历元之世，又百馀年。人不常存，堤不常坚。

大防一失，巨浸滔天。田庐陆沉，黎庶颠连。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。